CELEX: 32020R1759
Language: ro
Date: 2020-08-28 00:00:00
Title: Regulamentul delegat (UE) 2020/1759 al Comisiei din 28 august 2020 de rectificare a Regulamentului delegat (UE) nr. 1394/2014 de stabilire a unui plan privind aruncarea capturilor înapoi în mare pentru anumite activități de pescuit pelagic în apele de sud-vest

26.11.2020   
               
               
                  RO
               
               
                  Jurnalul Oficial al Uniunii Europene
               
               
                  L 397/4
               
            
         REGULAMENTUL DELEGAT (UE) 2020/1759 AL COMISIEI
         din 28 august 2020
         de rectificare a Regulamentului delegat (UE) nr. 1394/2014 de stabilire a unui plan privind aruncarea capturilor înapoi în mare pentru anumite activități de pescuit pelagic în apele de sud-vest
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (1), în special articolul 15 alineatul (6) și articolul 18 alineatele (1) și (3),
         întrucât:
         
                     (1)
                  
                  
                     Regulamentul (UE) nr. 1380/2013 are ca obiectiv eliminarea treptată a practicii aruncării capturilor înapoi în mare din cadrul tuturor activităților de pescuit din Uniune, prin introducerea unei obligații de debarcare pentru capturile de specii care fac obiectul unor limite de captură.
                  
               
                     (2)
                  
                  
                     Articolul 15 alineatul (6) din Regulamentul (UE) nr. 1380/2013 conferă Comisiei competența de a adopta, prin intermediul unui act delegat, planuri de aruncare a capturilor înapoi în mare pentru o perioadă de maximum trei ani, care pot fi reînnoite o singură dată, pe baza unor recomandări comune elaborate de statele membre în urma consultării consiliilor consultative relevante.
                  
               
                     (3)
                  
                  
                     Belgia, Spania, Franța, Țările de Jos și Portugalia au un interes direct în ceea ce privește gestionarea pescuitului în apele de sud-vest. După consultarea Consiliului consultativ pentru apele de sud-vest și a Consiliului consultativ pentru stocuri pelagice, aceste state membre au prezentat Comisiei, la 2 iunie 2017, o recomandare comună privind prelungirea duratei excepțiilor de minimis stabilite în planul privind aruncarea capturilor înapoi în mare.
                  
               
                     (4)
                  
                  
                     În urma acelei recomandări și a unei evaluări pozitive realizate de Comitetul științific, tehnic și economic pentru pescuit (CSTEP) (2), Regulamentul delegat (UE) 2018/188 al Comisiei (3) a acordat prelungirea duratei excepției de minimis în ceea ce privește capturile de hamsie, macrou și stavrid din diviziunea 8 a Consiliului Internațional pentru Explorarea Apelor Maritime (ICES) pentru traulele pelagice cu panouri (OTM) și traulele în pereche (PTM) pentru anii 2018, 2019 și 2020. Excepția respectivă fusese deja acordată prin Regulamentul delegat (UE) nr. 1394/2014 al Comisiei (4), pentru OTM și PTM pentru anii 2015, 2016 și 2017, datorită argumentării motivate cu privire la dificultățile întâmpinate în ceea ce privește creșterea în continuare a selectivității.
                  
               
                     (5)
                  
                  
                     Din cauza unei erori, PTM au fost excluse neintenționat din Regulamentul delegat (UE) 2018/188, iar statele membre sus-menționate i-au cerut Comisiei să rectifice omisiunea. Trimiterea la o singură unealtă de pescuit trebuie eliminată, astfel încât să se acopere toate uneltele de pescuit pelagice (OTM și PTM) în ceea ce privește capturile de hamsie, macrou și stavrid.
                  
               
                     (6)
                  
                  
                     Regulamentul delegat (UE) nr. 1394/2014 trebuie să fie modificat în consecință.
                  
               
                     (7)
                  
                  
                     Deoarece măsurile prevăzute de prezentul regulament au un impact direct asupra planificării sezonului de pescuit al navelor din Uniune și asupra activităților economice conexe, prezentul regulament trebuie să intre în vigoare imediat după publicare. Dat fiind faptul că Regulamentul delegat (UE) 2018/188 se aplică începând cu 1 ianuarie 2018, prezentul regulament trebuie să se aplice începând cu 1 ianuarie 2020,
                  
               ADOPTĂ PREZENTUL REGULAMENT:
         
            Articolul 1
            În Regulamentul delegat (UE) nr. 1394/2014, litera (c) de la articolul 3 se înlocuiește cu următorul text:
            
                        „(c)
                     
                     
                        până la maximum 4 % în 2018, 2019 și 2020 din totalul capturilor anuale de hamsie, macrou și stavrid din cadrul pescuitului cu traule pelagice care vizează hamsia, macroul și stavridul în diviziunea ICES 8 utilizând traule pelagice;”.
                     
                  
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 ianuarie 2020.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 28 august 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 354, 28.12.2013, p. 22.
         
            (2)  https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f
         
            (3)  Regulamentul delegat (UE) 2018/188 al Comisiei din 21 noiembrie 2017 de modificare a Regulamentului delegat (UE) nr. 1394/2014 de stabilire a unui plan privind aruncarea capturilor înapoi în mare pentru anumite activități de pescuit pelagic în apele de sud-vest (JO L 36, 9.2.2018, p. 1).
         
            (4)  Regulamentul delegat (UE) nr. 1394/2014 al Comisiei din 20 octombrie 2014 de stabilire a unui plan privind aruncarea capturilor înapoi în mare pentru anumite activități de pescuit pelagic în apele de sud-vest (JO L 370, 30.12.2014, p. 31).